Kgang ya lona ke e tona thata gape e akaretsa melangwana e le mentsi. Ke dumela gore le itse gore kgang ya tshenyetso sechaba ke e e masisi mme ebile fa ele gore go diragala jalo le tshwanetse gore e be le na le bosupi jo bo nonofileng go bo supa fa pele ga ba molao. Ke kgang e e ka tseelwang dikgato tse di maleba. ke utlwa selelo sa lona sa gore ditiro tsotlhe di mo diatleng tsa losika mme ke re kana go na le ka fa go dirwang gore se, se se seka sa tswelela jaaka go tshwara ditlhopho tsa VDC. Se se ka thusa go baakanya dilo. Mme e bile le ka ikuela ko go molaodi wa Ditlhabololo go gakolola. Mme gape le gakologelwe gore baeteledipele ke batho, fa ba dirang diphoso ba kgonwa go kgakololwa mme ba baakanye. A le setse le buile le kgosi mo go tlhokang gore le bitse batho ba ba tswang go ntle. Fa gongwe re kgona go bona dilo ka leitlho le sele mme e re le buisana o lemoge gore ga go bosula bope. Jaanong ithulaganyeng pele, le kope bo ralekgotla go nna mo bokopanong jo, go gakolola.